આંખમાં તકલીફ હોય, હાર્ટ નબળું હોય, બાળકની ડિલિવરી હોય, દાંતમાં દુખાવો થાય કે પછી સ્કિનને લગતી કોઈ સમસ્યા જન્મે; મહેતાપરિવારના સદસ્યોએ બહાર જવાની આવશ્યકતા નથી, કારણ કે હર મર્ઝ દૂર કરી શકે એવા તબીબ તેમના પોતાના ઘરમાં સદાય તેમના માટે હાજરાહજૂર છે. આ પરિવારમાં ડૉક્ટરોની જાણે આખી ગૅન્ગ છે. ડેન્ટિસ્ટથી લઈને ફિઝિયોથેરપિસ્ટ, ગાયનેકોલૉજિસ્ટ, ડર્મેટોલૉજિસ્ટ, કાર્ડિઍક સર્જ્યન, ઑપ્થેમોલૉજિસ્ટ, હોમિયોપૅથ એમ લગભગ તમામ મહત્વપૂર્ણ સેક્ટરના ડૉક્ટર આ ફૅમિલીનો હિસ્સો છે. આજથી લગભગ ૭૦ વર્ષ પહેલાં પરિવારના મોભી હરગોવિંદદાસ મહેતાએ પહેલાં ડૉક્ટર બનીને આ પરંપરા શરૂ કરી હતી, જે આજ સુધી અકબંધ છે. તેઓ જનરલ ફિઝિશ્યન હતા. તેમનાં છ સંતાનોમાંથી ત્રણ ડૉક્ટર બન્યા. હરગોવિંદદાસ મહેતાના પિતરાઈ ભાઈના પરિવારમાં પણ ડૉક્ટર છે. તેમના વેવાઈ પક્ષનો પરિવાર પણ ડૉક્ટરોથી ભરચક છે. ડૉક્ટરોના આ અનોખા પરિવાર સાથે આજે નૅશનલ ડૉક્ટર્સ ડે નિમિત્તે વાતચીત કરીએ.